Az Atya, Fiú, Szentlélek nevében! Ámen.  
HH istentisztelet, Győrújbarát, 2012. március 11.Jel 5:1-10. 

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen.

Tudom, hogy ahogy idősödünk, egyre hajlamosabbak vagyunk arra, hogy elérzékenyüljünk. Mégis megragad, amikor idős embert látok sírni. Különösen hogy ő maga mondja el: „nagyon sírtam”. Ez az idős, kipróbált ember, János apostol, aki annyi mindent látott már – sok szörnyűséget, félelmet, s bizonyára örömöt is – nagyon sírt, amikor senki nem bizonyult méltónak kinyitni a könyvet. 
Azért sír, mert ha senki nem nyithatja ki a könyvet, megakad a történelem. Nem válik nyilvánossá Isten végső akarata, célja. Mondjam így: céltalanná lesz minden. 
Ilyesféle gondolataink nekünk is voltak-vannak. Már az is rossz érzés, amikor az vetődik fel: minek hajtom magam, ha senki nem értékeli. Hát hiába nevelem a gyerekemet, ha semmi látszatja nincs? Soha nem jutunk egyről a kettőre! Ennél azonban még rosszabb, ha bár értékelik munkánkat, mindenki látja, hogy jót akarunk, de minden jóakarat ellenére marad minden úgy, ahogy volt. 
Ez az idős ember, János, éppen ezért sír: nem jut előrébb a világ. Megakad a történelem. Mint a régi lemezjátszók karcolásainál: újra és újra visszapattan ugyanoda. Illés is ezt élte át: hirdettem az Úr igéjét, de már csak egyedül maradtam. Hiába győztem le a Baal papjait, megakadt a történelem, nem vagyok jobb elődeimnél! Mi is mondtuk: majd ha gyerekeink felnőnek, szabadabbak leszünk – és felnőttek, és nem lettünk szabadabbak. Majd ha nyugdíjasok leszünk – és nyugdíjba megyünk, és nem leszünk szabadabbak. És sírunk, mert megakad a történelem – nemcsak a világ történelme, hanem a mi életünk történelme is. 
Aztán a látnok meglátja a Bárányt. Jézust, aki meghalt a kereszten, bár szüntelenül jót tett, beszédéből sugárzott az életismeret, igazán hirdette és megélte a világ jó rendjét – és akit – talán éppen ezért likvidáltak, akit nem tudott elhordozni a világ, akit kizártak a földön élők közül. Akinél szintén úgy látszott: megakad a történelem. A Bárány, Jézus azonban feltámadt a halálból: mint amikor kiugrik a karcolásból a lemezjátszó tűje: továbblendítette Isten akaratának teljesedését. Sőt így szólt: Beteljesedett. 
Ez böjti nagy örömünk: Jézus, Isten Báránya továbbviszi a történelmet. A világ történelmét, s benne a mi életünk történetét is. Nem ördögi körben forgunk, nem ciklikus körforgás az egész – bár sokszor annak tűnik – hanem van célja életünknek. Van célja a házasságunknak – erről sokszor beszéltünk a hétvége folyamán: éppen az a célja, hogy Isten akaratát megjelenítsük, hogy Isten arcát hordozzuk az emberek között. 
És óriási lehetőségek adattak kezünkbe. Ezekről szól a Bárányt magasztaló ének. Minden törzsből és nyelvből – mondják a vének: s íme itt is minden felekezetből, és annyi helyről jöttünk össze, és a HH mozgalom tényleg törekszik arra, hogy földrajzi, politikai, gazdasági határokat lebontva mindenkihez eljutassa az örömhírt: Isten álma nekünk is, rólunk is szól. 
Királysággá és papokká tetted őket – szól a másik nagy lehetőség a vének látásából. Ahogy minket hordoznak imáságban szerte a világon, mi is odavihetjük Isten elé sokak életét: gyerekeinket, a körülöttünk élő házaspárokat. Valóban papi szolgálatot kaptunk. És a szentek imádságai, a mi imádságaink, mint jó illatú füstölőszerek ott illatoznak a mennyei seregek kezében. 
Van célja életünknek, házasságunknak is – persze nem önmagában, hanem csak Jézus Krisztus közösségében. Mert nem a mi életünk, a mi házasságunk, vagy akár a házasság intézménye magasztaltatik. Hanem Jézus Krisztus áll középen, a Bárány, aki győzött bűnön és halálon, aki nyilvánvalóvá tette Isten akaratát a földön, s nemcsak nyilvánvalóvá tette, hanem annak érvényt is szerzett. 
Ezért Őrá tekintünk, akkor is, amikor hálát adunk házasságunkért, és akkor is, amikor aggódunk másokért, a világért, gyülekezetünkért, munkánk, fáradozásaink eredményességéért. Jézusra tekintünk, aki ezt a megakadt történelmet újra elindította, akiben a világ sorsa, és a mi egyéni sorsunk is célhoz érhet. Ámen.